সম্পর্কের দেওয়ালেও ফাঁক ফোকর থাকে। তাতে বেনোজলও ঢুকে যায় মাঝে মাঝে। লাগে খটাখটি। রাগের মুহূর্তে মেয়েকে বলত ঈশানী, ‘বাপ মায়ের হোটেলে আছিস তো, একবার বাইরে যা, তখন দেখবো কোথায় থাকে বাবুয়ানি।’ বাজার সেরে ফিরে সেদিন ফোন করেছিল মেয়ে। বাজারের ব্যাগ নিতে ভুলে গেছে। পলিব্যাগে জিনিষ ভরে আনতে হাত ছিঁড়ে পড়ছিল না কি গোটা রাস্তা। শুনে মাত্র চোখ জলে ভরে এসেছিল ঈশানীর। রাগের মাথায় যতই কটু কথা মা বলুক সন্তানকে, সন্তানের সামান‍্য কষ্টও মায়ের বুকে যেন শেল হয়ে বাজে।